钦定古今图书集成/明伦汇编/官常典/第169卷 > 杜佑《通典》。 > 《诸王公侯留辅朝政嫡子监国议》
## 钦定古今图书集成/明伦汇编/官常典/第169卷 > 杜佑《通典》。 > 《诸王公侯留辅朝政嫡子监国议》

晋博士孙毓等议：“按《周礼典命职》：‘凡诸侯之嫡子誓
于天子，摄其君则下其君一等’。谓公之子，如侯、伯而
执珪；侯伯之子，如子、男而执璧。《春秋》，曹伯使其太子
射姑来朝，行国君之礼；践土之盟，卫成公使其母弟
武如会。《经》书曰‘卫武蔡。甲午序于诸侯’。又《左传》冢子：
‘君行则守，有守则从。从曰抚军，守曰监国’，古之制也。”
夫帅师专行谋，誓军旅，君与国政之所图，非太子之
事也。《周制》，诸侯以功德入为王卿士，则上卿理其
国事。今诸王公侯受任天朝，而嫡子摄其君事，车服
礼数，国封大小，领兵军数，自当如本制。而王公侯遣
上卿及军将掌其事，合于古议。今之车服，与古礼不
同，依礼应下其君一等。其嫡子皆以有爵命，印绶冠
服珮玉之制，宜如本令。而嫡子但知其政，不干其位。
君不可二，尊无二上。国相以下，见嫡子宜如臣而不
称臣。又《礼》，非其臣则答拜。国之命士上达于其君者，
嫡子宜答拜。其文书称“嗣子”，宜曰“王嗣子。”其公侯嗣
子，系于父爵，明不专国。其燕见则称第下文书表疏，
皆臣礼而不称臣。今之监司。上官文书皆为记告嫡
子监国。其下群臣官文书。宜称“告。”不言命称教。